KOMISIJOS SPRENDIMAS
2008 m. kovo 14 d.
iš dalies keičiantis Direktyvos 2006/805/EB nuostatas dėl gyvūnų sveikatos kontrolės priemonių, susijusių su klasikiniu kiaulių maru Vokietijoje
(pranešta dokumentu Nr. C(2008) 956)
(Tekstas svarbus EEE)
(2008/225/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1), ypač į jos 10 straipsnio 4 dalį,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (2), ypač į jos 9 straipsnio 4 dalį,
kadangi:
(1)
Kai kuriose valstybėse narėse kilus klasikinio kiaulių maro protrūkiams, 2006 m. lapkričio 24 d. priimtas Komisijos sprendimas 2006/805/EB dėl gyvūnų sveikatos kontrolės priemonių, susijusių su klasikiniu kiaulių maru tam tikrose valstybėse narėse (3). Šiuo sprendimu nustatytos tam tikros klasikinio kiaulių maro ligos kontrolės priemonės tose valstybėse narėse.
(2)
Vokietija pranešė Komisijai, kad su liga susijusi padėtis Šiaurės Reino-Vestfalijos federalinėje žemėje labai pagerėjo. Todėl Sprendimu 2006/805/EB nustatytų priemonių šiose vietovėse nebereikėtų taikyti.
(3)
Siekiant Bendrijos teisės aktų aiškumo, Sprendimo 2006/805/EB priede nustatytą susijusių valstybių narių arba jų regionų sąrašą reikėtų pakeisti šio sprendimo priedo tekstu.
(4)
Todėl Sprendimą 2006/805/EB reikėtų atitinkamai iš dalies keisti.
(5)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2006/805/EB priedas pakeičiamas šio sprendimo priedo tekstu.
2 straipsnis
Šis sprendimas skirtas valstybėms narėms.
Parengta Briuselyje, 2008 m. kovo 14 d.